Annonce

De vil have folket i ryggen og dele ejerskabet.

Thomas Bendtsen og Britt Vorre, der står bag et af byens formentlig kommende gadekøkkener, Folkets Spisehus, giver nu byens borgere mulighed for at være en midlertidig del af det spisehus, de vil lave i de nedlagte garager på rutebilstationen i Aarhus city.

»Vi vil have byens borgere til at tage del i projektet og få det sat i gang,« siger Thomas Bendtsen og Britt Vorre.

Derfor appellerer de nu til århusianerne og andre om at betale minimum 250 kroner hver for at få sat det hele i gang.

»Vi gør det ikke af nød, for vi er sikre på, at vi nok skal skaffe de nødvendige penge, men vi vil gerne have folk til at være en del af projektet,« siger de to iværksættere.

De 250 kroner betales ind på en konto. Indbetaleren får en kvittering, og pengene kan så bruges til at spise for, når markedet åbner. Skulle det ikke ske, får folk pengene igen fra en spærret konto, lover Bendtsen og Vorre.

De venter på en afgørelse fra Aarhus Kommune og en tilladelse til at gå i gang.

Den skulle komme i denne uge, oplyser Claus Pedersen, der er chef for Center for Byens Udvikling.

»Hallen er ejet af DSB, der gerne vil have kommunen med ind over, fordi hallen er tænkt ind i en udviklingsplan for området ved rutebilstationen. Sagen er behandlet politisk, og indstillingen er, at street food er spændende, og vi hjælper gerne så meget, vi kan,« siger Claus Pedersen. Han siger, at »nogle stykker er interesseret i street food-projekter«.

»Vi har en fornuftig dialog DSB Ejendomme har lovet svar denne uge. Det er forståeligt, at ildsjælene ønsker en afgørelse,« siger Claus Pedersen.

Allerede i slutningen af sidste år havde Bendtsen og Vorre håbet på en afgørelse efter møder med kommunen.

De to initiativtagere skal bruge omkring tre millioner kroner, især til at opfylde de krav, myndighederne stiller til stedet som spisested.

»Folk må naturligvis gerne give mere end 250 kroner, men det er minimum,« siger Thomas Bendtsen, der nu også går i gang med at skaffe opbakning i erhvervslivet.

»Vi har allerede 7000 følgere på Facebooksiden Folkets Spisehus, og hvis de hver betaler 250 kroner, er vi godt i gang,« siger Thomas Bendtsen, der siger, at de er parat til at rykke hurtigt og få det hele etableret, når kommunen siger »go«.

»Vi har aftaler med 25 køkkener, vi skal have ind. De repræsenterer cirka 80 personer, som også venter på at komme i gang,« siger Britt Vorre.

98 søgte om at komme med og blev skåret ned til de 25.